Molitvena ura za življenje

Gospod Jezus,

obudi v nas spoštovanje do vsakega

nerojenega človeškega življenja,

naredi nas sposobne v sadu materinega telesa

gledati čudovito delo Stvarnika,

daj, da bodo naša srca velikodušno sprejela vsakega otroka,

ki vstopa v življenje. Amen.

Marija, kraljica družine, prosi za nas!

Sveti Jožef, varuh nerojenih otrok, prosi za nas!

Nedolžni otroci, prosite za nas!

Jezus, častim te, ker si obnovitelj sveta! Ljubim te, ker si rešitelj sveta! Verujem vate, Jezus, ker si odrešenik sveta!

Jezus, častim te z Marijo, ki je bila že ob spočetju obvarovana izvirnega greha in njegovih posledic. Ti si odrešenik sveta, blagoslavljam te in slavim, ker so se sadovi odrešenja najprej pokazali na njej. Hvalim te, Jezus, ker je duša tvoje matere Marije že takoj na začetku njenega življenja zasijala v božanski ljubezni. O, kako lepa, prelepa je njena duša, njeno srce, že od začetka izpolnjeno z milostjo, ker se je v njej obnovilo izgubljeno prijateljstvo med Bogom in ljudmi. Blagoslavljam te, Jezus, ker je Marija postala zarja novega, boljšega dne, ki je po njej vstal s tvojim prihodom. Hvala ti, ker si v njej pripravil prebivališče zase, tebe vredno.

Jezus, hvalim in slavim te z Marijo, brez madeža spočeto. (Tiho ponavljaj vzklik)

Jezus, blagoslavljam in slavim te z Marijo. Po njej se je začelo uresničevati tisto, kar je bilo napovedano po prvem grehu.

V prvi Mojzesovi knjigi je zapisano:

Gospod Bog je rekel kači: »Ker si to storila, bodi prekleta med vso živino in vsemi poljskimi živalmi. Po trebuhu se boš plazila in prah jedla vse dni življenja. Sovraštvo bom naredil med teboj in ženo ter med tvojim zarodom in njenim zarodom. On bo prežal na tvojo glavo, ti pa boš prežala na njegovo peto.« (1Mz 3, 14-15)

Ti, Jezus, si zarod brezmadežne device Marije, ki bo strl Satanu glavo in ga uničil. Marija je nova Eva, resnična mati vseh živih, ker nikoli ni bila duhovno mrtva niti omadeževana z grehom.

Jezus, hvalim in blagoslavljam te z Marijo, materjo vseh živih. (Tiho ponavljaj vzklik)

Jezus, slavim te, hvalim in blagoslavljam. Spominjam se slavnega trenutka brezmadežnega spočetja Marije, ki jo je njena mati Ana s svojim možem Joahimom toliko let pričakovala, molila in se postila zanjo ter tako pripravljala svoje materinsko naročje za bivališče novega, najlepšega bitja in za sprejem najpopolnejšega daru. Ozri se zdaj tudi na trenutek mojega spočetja. S psalmistom ti pojem:

Zakaj svoje pregrehe priznavam, moj greh je vedno pred mano. Zoper tebe, tebe samega, sem grešil, hudobijo v tvojih očeh sem storil, da se izkažeš pravičnega, kadar govoriš,neoporečnega, kadar sodiš. Glej, v krivdi sem bil rojen, v grehu me je spočela moja mati. Glej, veseliš se zvestobe v notranjosti, v skrivnostih mi daješ spoznanje modrosti. (Ps 51, 5-8)

Iz srca se ti zahvaljujem za trenutek, ko sem iz nič prišel v življenje, ko sem bil poklican, da zaživim, ko je Stvarnik v svoji ljubezni do mene dejal: Naj bo! Ko se ti zahvaljujem za življenje, pa hkrati priznavam tudi svojo grešnost in molim:

Jezus, reši me vseh grehov in njihovih posledic in mi daj danes novo srce. (Tiho ponavljaj vzklik)

Jezus, zahvaljujem se ti za dar življenja, zahvaliti pa se ti želim tudi za ljubezen staršev, ki so sodelovali z ljubeznijo Očeta stvarnika. Vem, da so tudi oni slabotni in grešni, očisti jih. Naj se veselijo življenja, ki so ga sprejeli. Naj bo moja ljubezen izvir njihove radosti in miru. Odpusti jim vse grehe in jih očisti ran, ki so nastale zaradi njih. Tudi mene ozdravi ran, ki jih nosim zaradi slabosti in grešnosti svojih staršev, ki me niso dovolj ljubili in so mi ranili srce in dušo. Naj se po moči tvoje ljubezni in odrešenja napolni srce mojih staršev z zahvalo in ljubeznijo do mene in moje do njih.

Jezus, častim te z Marijo in se ti zahvaljujem za svoje starše. (Tiho ponavljaj vzklik)

Jezus, slavim tvoje odrešenje, ki se je že na Mariji pokazalo za učinkovito. Naj se vsakdo veseli življenja in ga z ljubeznijo sprejme. Vse ljudi obvaruj greha in vsega, kar lahko zatemni ali ubije radost v njihovih srcih. Zaščiti vsakega otroka pred vsako boleznijo in posledicami greha njegovih staršev. Naj se vsako spočeto dete že zdaj s svojo materjo veseli življenja kot sad resnične ljubezni in zavestnega sodelovanja z Očetom stvarnikom, naj noben otrok ne bo sad strasti ali greha. Naj se vsaka mama veseli novega življenja, kot se je Ana veselila Marijinega.

Jezus, častim te v imenu vseh na novo spočetih otrok in njihovih staršev. (Tiho ponavljaj vzklik)

Jezus, vem, da je veliko spočetih otrok, ki se jih njihove mame ne veselijo in so se jih odločile splaviti. Mnoge iščejo dober razlog za to, čeprav so največkrat vzrok zgolj sebičnost in odklanjanje sodelovanja z Očetom, ki je izvir življenja. Pripelji na njihovo pot koga, ki jim bo pomagal in vlil moč, da z ljubeznijo sprejmejo darovano življenje. Naj se očetje novo spočetih otrok vedejo odgovorno, kot sta se vedla Ana in Joahim, ko sta zvedela, da sta spočela otroka.

Jezus, častim te in se odločam za življenje v imenu vseh tistih, ki so se odločili za smrt. (Tiho ponavljaj vzklik)

Jezus, ozri se na vse matere, ki so hvaležno sprejele novo življenje v sodelovanju z Očetovo voljo. Naj bodo blagoslovljene, naj ljubezen zasije v njihovem srcu, oddalji od njih celo vsako misel na smrt. Naj se veselijo svojih otrok. Ozri se tudi na vse tiste, ki so jih zavedli greh, strah, tesnoba, ki jih drugi niso razumeli in so zato svojega otroka zavrgle in zdaj trpijo. Ozdravi jih in usposobi, da postanejo apostoli, potem ko so občutile grozoto uničevanja življenja. Naj se iskreno kesajo za svoj greh in bodo osvobojene vseh njegovih posledic, da bodo odslej lahko z veseljem služile življenju.

Jezus, hvalim te, ker bo tvoje usmiljenje zmagalo, izbrisalo vsako obsodbo in osvobodilo za življenje. (Tiho ponavljaj vzklik)

Jezus, hvala ti, ker si prišel služit življenju, ker si svoje življenje dal za vsako življenje. Ozri se na vse zdravnike in bolniško osebje, na vse, ki nosečim ženam svetujejo. Naj jim vedno pomagajo tako, da se ohrani vrednost največjega daru – življenja. Naj raste spoštovanje do nerojenih. Bodi blagoslovljen v tistih, ki se zavedajo svoje odgovornosti, da čuvajo vsako življenje. Jezus, tako lahko je življenje zavreči, tako lahko je dajati smrtonosne nasvete. Naj tvoj Duh življenja preplavi vse, ki služijo nosečnicam, da bo vsako življenje dobilo možnost za rast in razvoj. Naj se nihče več ne odloča za smrt. Tudi tistim, ki si otroke želijo, a jih še nimajo, podeli milost, da z veseljem služijo življenju.

(V tišini molimo za zdravnike in ostalo bolniško osebje.)

Blagoslov: Jezus, blagoslovi vse nas navzoče, vse ljudi, vse družine, vse nosečnice in nerojene otroke. Odvrni od nas duha smrti in uničevanja. Usposobi nas, da z ljubeznijo in globokim spoštovanjem služimo življenju. Na priprošnjo Marije naj nas zajame delujoči Duh življenja, nas obnovi, ozdravi in umiri. Po tebi Kristus, ki živiš in kraljuješ na vekov veke. Amen!

Veseli del rožnega venca

… ki si ga Devica od Svetega Duha spočela

Ko je Marija izgovorila svoj Fiat – zgodi se… je Božja Beseda po moči Svetega Duha postala telo. Spočetje vsakega človeka je Stvarnikov odgovor na klic namenjen Njemu s strani staršev. Odgovor, ki podarja življenje. Prosimo, da bomo znali ljubiti in varovati družino – očeta, mater in njunega spočetega otroka.

… ki si ga Devica v obiskovanju Elizabete nosila

Ko je Elizabeta slišala Marijin pozdrav, je dete v njenem telesu poskočilo od veselja in Sveti Duh je napolnil Elizabeto. V srečanju Marije in Elizabete sta sodelovala spočeta otroka: zelo majhen Jezus in šestmesečni Janez. Janez je od veselja poskočil, kar je začutila njegova mati, Elizabeta. O, kako velika je bila radost teh svetih Mater. Prosimo, da bodo slovenske družine čiste, polne radosti in odprte za dar življenja.

… ki si ga Devica rodila

Marija je rodila Jezusa v Betlehemski votlini, ker zanj ni bilo prostora v prenočišču. Bil pa je prostor v Marijinem srcu. Sveta Marija, naj se vedno zavedamo, da je najvažnejše eno - dostojno mesto za Boga – darovalca Življenja. Tako ne bo moglo niti siromaštvo niti bogastvo niti nobena druga okoliščina pregnati iz srca spočetega otroka. Prosimo, da slovenske družine ne bodo nikoli v pomanjkanju, da bo vsak otrok sprejet z radostjo in mu bo omogočen zdrav razvoj.

… ki si ga Devica v templju darovala

Marija skupaj s svetim Jožefom prinaša v tempelj svoj največji zaklad: Dete Jezusa, da bi ga darovala Bogu. Vsak otrok pripada Bogu. Nihče izmed ljudi ni njegov lastnik. Marija in Jožef izpolnjujeta božji zakon. Naravni zakon ščiti življenje vsakega spočetega otroka, zato naj ga ščitijo tudi človeški zakoni. Marija, obvaruj vse otroke in jih izroči Bogu, ker Ti si tudi naša mati. Prosimo, da Evropa zaščiti pravico do življenja vsakega človeka od trenutka spočetja do naravne smrti.

… ki si ga Devica v templju našla

Starša sta po tridnevnem iskanju našla Jezusa v templju. Z njima se je vrnil domov v Nazaret in jima bil poslušen. Ko izgubimo božjo navzočnost, vse izgubi svoj smisel. Jezus je navzoč v Cerkvi, tam ga vedno lahko najdemo. Prosimo, naj šola ne uničuje navzočnosti Boga v srcih otrok in mladine.